‘अभिजीत दिपके आणि सहकाऱ्यांच्या राजकीय महत्त्वाकांक्षा आहेत’; सोनम वांगचुक यांचा मोठा खुलासा

Mahaenews A link to your homepage with your site title as anchor text
मुंबई : NEET पेपरफुटीविरोधात दिल्लीतील जंतर-मंतर मैदानावर झालेल्या आंदोलनामुळे चर्चेत आलेले सामाजिक कार्यकर्ते सोनम वांगचुक यांनी कॉक्रोच जनता पार्टीचे (CJP) संस्थापक अभिजीत दिपके आणि त्यांच्या सहकाऱ्यांबाबत महत्त्वाचे वक्तव्य केले आहे. ‘अभिजीत दिपके आणि त्यांच्या सहकाऱ्यांच्या राजकीय महत्त्वाकांक्षा आहेत. मी त्यांचे खूप जवळून निरीक्षण केले आहे,’ असा खुलासा वांगचुक यांनी केला.

‘PGX Raw & Real’ या यूट्यूब चॅनेलला दिलेल्या मुलाखतीत सोनम वांगचुक बोलत होते. NEET पेपरफुटीविरोधातील दिल्लीतील आंदोलनादरम्यान त्यांनी सलग 26 दिवस उपोषण केले होते. या आंदोलनाचे पडसाद देशभर उमटले होते.

अभिजीत दिपके, आशुतोष आणि सौरव यांना राजकीय पार्श्वभूमी असल्याचे वांगचुक यांनी सांगितले. त्यांनी यापूर्वी आम आदमी पार्टीसाठी काम केल्याचा उल्लेखही केला.

‘अनेक लोक मला विचारतात की, यांच्या काही राजकीय महत्त्वाकांक्षा आहेत का? मला स्वतःला वाटते की होय, त्यांच्या नक्कीच राजकीय महत्त्वाकांक्षा आहेत. मी त्यांचे खूप निरीक्षण केले आहे. पण यामध्ये काही चुकीचे किंवा वावगे आहे असे मला वाटत नाही,’ असे वांगचुक म्हणाले.

हेही वाचा –  ‘कायदेशीर मागण्यांसाठी चर्चेची दारे खुली’; जरांगेंच्या उपोषणावर मुख्यमंत्री फडणवीसांची पहिली प्रतिक्रिया

राजकीय महत्त्वाकांक्षा असणे ही स्वाभाविक गोष्ट आहे. आंदोलनात सहभागी असलेल्या व्यक्तींनी राजकारणापासून दूर राहावे, असा विचार कधीकधी आपल्या मनात येतो; मात्र त्यासाठी दिपके किंवा त्यांच्या सहकाऱ्यांना दोष देणार नसल्याचेही वांगचुक यांनी स्पष्ट केले.

‘ते अभ्यासू आणि चांगली माणसं आहेत. ते चांगल्या सामाजिक मुद्द्यांवर काम करत आहेत, याचा मला आनंद आहे,’ असे त्यांनी सांगितले.

जंतर-मंतरवरील आंदोलनातील आठवणी सांगताना वांगचुक यांनी अभिजीत दिपके आणि त्यांच्या सहकाऱ्यांना दिलेल्या सल्ल्याचाही उल्लेख केला. आंदोलनाला राजकीय स्वरूप न देण्याचा सल्ला आपण त्यांना दिला होता, असे त्यांनी सांगितले.

आंदोलनाची पवित्रता कायम राहिली तरच जनतेचा विश्वास टिकून राहतो. भविष्यात राजकारणात यायचे असेल तर नक्की या, मात्र सध्याच्या आंदोलनाला राजकारणापासून दूर ठेवा, असे आपण त्यांना सांगितल्याचे वांगचुक यांनी नमूद केले.

आपल्या या सल्ल्याचा मान राखत त्यांनी आंदोलन पूर्णपणे अराजकीय ठेवले, याबद्दल समाधान असल्याचेही वांगचुक यांनी सांगितले.

दरम्यान, NEET आंदोलनानंतर कॉक्रोच जनता पार्टीचे अध्यक्ष अभिजीत दिपके यांनी आता ग्रामीण भागातील शिक्षणाच्या प्रश्नांकडे लक्ष वळवले आहे. हिंगोली तालुक्यातील लोहगाव आणि करंजाळा येथील जिल्हा परिषद शाळांना भेट देऊन त्यांनी तेथील परिस्थितीची पाहणी केली.

ग्रामीण भागातील विद्यार्थ्यांचा शिक्षणाचा हक्क केवळ मोफत पाठ्यपुस्तकांपुरता मर्यादित ठेवता येणार नाही. विद्यार्थ्यांना सुरक्षित, स्वच्छ आणि दर्जेदार शैक्षणिक वातावरण मिळणे आवश्यक आहे, असे दिपके यांनी म्हटले.

शाळांमध्ये मूलभूत सुविधांचा अभाव असल्याचा आरोप करत त्यांनी प्रशासनावरही टीका केली. ‘ग्रामीण भागातील शाळांची ही दुरवस्था प्रशासनाच्या निदर्शनास आणून देणे जर गुन्हा असेल, तर माझ्यावर एक नाही तर शंभर गुन्हे दाखल करा; पण प्रशासनाने तात्काळ शाळांची दुरुस्ती करून विद्यार्थ्यांना मूलभूत सुविधा पुरवाव्यात,’ असा इशारा अभिजीत दिपके यांनी दिला.

महाईन्यूज-X वर फॉलो करा : महाईन्यूजला instagram वर फॉलो करा